রাত ১০:০৫ বেনাপোল  চেকপোস্টে দুই বাংলার মোহনায় ভাষাপ্রেমীদের মিলনমেলা বেনাপোল আন্তর্জাতিক চেকপোস্টে দুই বাংলার মোহনায় হতে যাচ্ছে ভাষাপ্রেমীদের মিলনমেলা। ২১ ফেব্রুয়ারি আন্তর্জাতিক মাতৃভাষা দিবস উপলক্ষে এর আয়োজন করেছে কাঠপেন্সিল ইভেন্টস। দৃষ্টিনন্দন মঞ্চে থাকবে ভাষা শহীদের স্মরণে স্থানীয় শহীদ মিনারে পুষ্পার্ঘ্য অর্পণ, পতাকা বিনিময়, দুই বাংলার বিশিষ্টজনদের মধ্যে ক্রেস্ট, উত্তরীয় ও ফুলেল শুভেচ্ছা, অতিথি আপ্যায়ন, আলোচনা ও মতবিনিময়, সাংস্কৃতিক অনুষ্ঠান। একুশে ফেব্রুয়ারি সকাল ১০টায় শুরু হয়ে অনুষ্ঠান চলবে বিকেল পর্যন্ত। এখানে সঙ্গীত পরিবেশন করবেন গণসঙ্গীত শিল্পী ফকির আলমগীর, বরেণ্য কণ্ঠশিল্পী সৈয়দ আবদুল হাদী ও ভাওয়াইয়া শিল্পী সফিউল আলম রাজা। ২০০০ সাল থেকে বেনাপোল আন্তর্জাতিক চেকপোস্টে অনুষ্ঠানটির আয়োজন করছে কাঠপেন্সিল। প্রতিবারই দুই দেশের (ভারত ও বাংলাদেশ) মন্ত্রীবর্গ, সাংবাদিক, রাজনৈতিক, শিক্ষা ও সামাজিক ব্যক্তিত্বরাও অনুষ্ঠানে অংশগ্রহণ করেন।। এবারও ব্যতিক্রম হবে না। কাঠপেন্সিল ইভেন্টসের ব্যবস্থাপনা পরিচালক আবদুস সালাম বাংলা ট্রিবিউনকে বলেন, ‘প্রতিবারের মতো এবারও ভাষা দিবসে সকাল থেকেই বেনাপোল সীমান্ত এলাকায় দুই বাংলার মানুষের উপস্থিতিতে সরব হয়ে উঠবে বলে আমাদের আশা। বাংলা ভাষার প্রতি আবেগাপ্লুত হয়ে দুই বাংলার ভাষাপ্রেমীরা একত্র হয়ে আন্তর্জাতিক মাতৃভাষা দিবস উদযাপন করবেন। এরই মধ্যে সীমান্ত এলাকাটি তোরণ, মঞ্চ, ফেস্টুন, ব্যানারসহ বর্ণিল আয়োজনে সাজানো হয়েছে।’ রাত ৯:৪৫ গ্রন্থমেলার অমর একুশের অনুষ্ঠানসূচি: আন্তর্জাতিক মাতৃভাষা ও শহীদ দিবস উপলক্ষ্যেআগামীকাল রবিবার বিস্তারিত কর্মসূচি ঘোষণা করেছে অমর একুশে গ্রন্থমেলা কর্তৃপক্ষ। এর মধ্যে থাকছে শহীদদের প্রতি শ্রদ্ধা নিবেদন, কবিতা পাঠের আসর ও বক্তৃতানুষ্ঠান। এ দিন মেলা শুরু হবে সকাল ৮টায়। যা একটানা চলবে রাত আটটা পর্যন্ত। গ্রন্থমেলার কর্মসূচির মধ্যে রয়েছে, শনিবার দিবাগত রাত সাড়ে ১২টায় কেন্দ্রীয় শহিদ মিনারে মহাপরিচালক শামসুজ্জামান খানের নেতৃত্বে বাংলা একাডেমির পক্ষ থেকে ভাষা আন্দোলনের অমর শহীদদের স্মৃতির প্রতি শ্রদ্ধা নিবেদন। সকাল সাড়ে ৭টায় গ্রন্থমেলার মূল মঞ্চে রয়েছে স্বরচিত কবিতা পাঠের আসর। এতে সভাপতিত্ব করবেন কবি আসাদ চৌধুরী। এ ছাড়া বিকেল ৪টায় অমর একুশে গ্রন্থ মেলার মূল মঞ্চে অনুষ্ঠিত হবে অমর একুশে বক্তৃতানুষ্ঠান। অনুষ্ঠানে স্বাগত ভাষণ দেবেন বাংলা একাডেমির মহাপরিচালক শামসুজ্জামান খান। বক্তৃতা প্রদান করবেন সমাজ বিজ্ঞানী ড. অনুপম সেন। এতে সভাপতিত্ব করবেন বাংলাএকাডেমির সভাপতি ইমেরিটাস অধ্যাপক আনিসুজ্জামান। যে ভাষার জন্যে এমন এমন হন্যে, এমন আকুল হলাম/সে ভাষায় আমার অধিকার/এ ভাষার বুকের কাছে মগ্ন আছে আমার অঙ্গিকার।  ওপার বাংলার কবীর সুমনের অঙ্গীকার নিয়ে এগিয়ে যাওয়ার উৎসাহিত করে বটে কিন্তু এপার বাংলায় কি ভাষাকে এগিয়ে নেওয়ার গান তৈরীতে গত ৬৫ বছরে ভাটা পড়লো? সাংস্কৃতিক আন্দোলনকর্মীরা বলছেন, সাংস্কৃতিক আন্দোলন রাস্ট্রভাষার দাবিতে মাঠে নেমেছিল, ভাষা সঠিকপথে টিকিয়ে রাখতে তার ধারাবাহিকতা তারা রাখতে পারেনি। একাত্তরের পর সেটা ক্রমেই হারিয়ে যেতে থেকেছে। গান, কবিতা, সাহিত্যে যদি ইতিহাস না থাকে তবে সেই সমাজকে ধরে রাখা কঠিন হয়।তাহলে এখন কারা আবার আমাদের মুখের ভাষা কেড়ে নিতে চাইছে সেই আত্মসমালোচনাও দরকার। ৪৮ থেকে শুরু হওয়া বাংলা ভাষার দাবিতে গান ছিলো বাংলা রাষ্ট্রভাষা করতে পারার লড়াই, এরপরের সময়ের ভাষার গান ছিলো ৫২ রক্ত রঙিন শহীদদের স্মরণে কিন্তু বাংলা ভাষাকে ভালবেসে, বাংলার পরিসর বাড়াতে সেই উদ্যোগ থেমে গেল কিনা প্রশ্ন ওঠার সময় এসেছে। প্রশ্ন উঠছে তখনই যখন কিনা বাংলার থেকে ইংরেজিতে সাচ্ছন্দ বোধ করছে প্রজন্ম।অফিস আদালতের বড় একটি অংশ ইংরেজি ভাষাতেই চলছে। ১৯৪৮ সালে জিন্নাহর রেসকোর্স ভাষণের রাতেই ঝাঁঝালো বাক্যে রচিত হলো প্রথম ভাষা-সংগ্রামের গান: 'ওরে ভাইরে ভাই/বাংলাদেশে বাঙালি আর নাই/..শোনেন হুজুর, বাঘের জাত এই বাঙালেরা/জান দিতে ডরায় না তারা/তাদের দাবি বাংলা ভাষা/আদায় করে নেবেই।' নিজের কথা ও সুরে আবদুল লতিফ গেয়েছেন, ওরা আমার মুখের কথা কাইরা নিতে চায়/ওরা আমার মুখের কথা কাইরা নিতে চায়/ ওরা কথায় কথায় শিকল পরায় আমার হাতে-পায়ে/ওরা আমার মুখের কথা কাইরা নিতে চায়...... পরিস্থিতি দ্রুত পাল্টাতে থাকে। ঢাকা থেকে শহরে গ্রামে ছড়িয়ে যায় কেন রাষ্ট্রভাষা বাংলা দরকার, পৌছে যায় গানকে মাধ্যম করেই। ২১ ফেব্রুয়ারি ১৪৪ ধারা ভঙ্গের মধ্য দিয়ে সালাম, বরকত, রফিক, শফিক, জব্বারের মতো সূর্যসন্তানের প্রাণ গেলে ভাষা সংগ্রামের গানে ভরে ওঠে বাংলা গানের ধারা। ২২ ফেব্রুয়ারি আবদুল গাফফার চৌধুরী রচনা করলেন কালোর্ত্তীণ কবিতা : 'আমার ভায়ের রক্তে রাঙানো একুশে ফেব্রুয়ারি/আমি কি ভুলিতে পারি।আলতাফ মাহমুদের সেই মর্মর্শী সুর গানটিকে একমাত্র ভাষার গানের মযাদার জায়গায় নিয়ে গেলো। মধ্যবিত্তের বাইরে হাটবাজারের মানুষেকে ছুঁয়ে দিতে সিলেটের গণকবি শাহ আবদুল করিম লিখেছেন 'ফেব্রুয়ারির একুশ তারিখে/ সালাম বরকতের বুকে/ গুলি চালায় বেঈমানে/ বাঙালির বাংলা ভাষা এই যে তাদের মূল ভরসা/ এই আশায় বঞ্চিত হলে কি চলে।গ্রামীণ গীতিকার শামসুদ্দীন আহমদ একটি মর্মস্পর্শী গান লিখেছিলেন সেই সময়। 'রাষ্ট্রভাষা আন্দোলন করিলি রে বাঙালি, তোরা ঢাকা শহর রক্তে ভাসাইলি।' গাজিউল হক রচনা করেছিলেন 'ভুলবো না ভুলবো না.../রাষ্ট্রভাষা বাংলা চাই এই দাবিতে ধর্মঘট'। এই গানগুলো যে রক্ত হীম করা এক সংগ্রামী জীবনবোধ তৈরী করে দিয়েছিল সেটা আগে বাড়িয়ে নেওয়ার জন্য সময়ের সাথে সাথে নতুন গানের দরকার ছিল বলে মনে করেন সাংস্কৃতিক আন্দোলনকর্মীরা।